google/wiki40b huggingface dataset:
Χλόντβιχ της Έσσης-Φίλιππσταλ-Μπάρχφελτ

Βιογραφία

Ο Χλόντβιχ-Αλέξις-Έρνστ γεννήθηκε στο Μπούργκσταϊνφουρτ και ήταν ο τρίτος γιος του Γουλιέλμου λαντγκράβου της Έσσης-Φίλιππσταλ-Μπάρχφελτ και της Ιουλιανής, κόρης του Λουδοβίκου πρίγκιπα του Μπέντχαϊμ & Στάινφουρτ. Τα δύο μεγαλύτερα αδέλφια του Φρειδερίκος-Γουλιέλμος και Κάρολος-Γουλιέλμος ήταν από τον πρώτο, μοργανατκό γάμο του πατέρα του και έτσι δεν είχαν δικαίωμα στη διαδοχή. Ο Χλόντβιχ ήταν από δεύτερο γάμο.
Υπηρέτησε στον Πρωσικό στρατό και έφτασε ως το βαθμό του αντισυνταγματάρχη.
Το 1866 η Πρωσία είχε προσαρτήσει την Έσση-Κάσσελ, συμπεριλαμβανομένου του Φίλιππσταλ και του Μπάρχφελτ. Έτσι ο θείος του Αλέξιος λάντγκραβος του Μπάρχφελτ, κράτησε τον τίτλο μόνο· αποζημιώθηκε με κάστρα, χρήματα και μία θέση στην Άνω Βουλή των Λόρδων της Πρωσίας. Ο Αλέξιος ήταν ο μεγαλύτερος αδελφός του Γουλιέλμου, ο οποίος ετελεύτησε το 1890. Όταν το 1905 απεβίωσε και ο Αλέξιος, τον διαδέχθηκε ο Χλόντβιχ ως τιτουλάριος λάντγκραβος του Μπάρχφελτ και έλαβε τη θέση του στην Άνω Βουλή των Λόρδων της Πρωσίας.
Η αδελφή της συζύγου του, η Ελεονόρα, ήταν σύζυγος του Ερνέστου-Λουδοβίκου μεγάλου δούκα της Έσσης-Ντάρμστατ & παρά τω Ρήνω.
Το 1925 κληρονόμησε τον 4ο εξάδελφό του Ερνέστο, τελευταίο εκπρόσωπο του κλάδου Φίλιππσταλ, επανενώνοντας έτσι τους τίτλους Φίλιππσταλ και Φίλιππσταλ-Μπάρχφελτ.
Τη δεκαετία του 1930 οι γιοί του Γουλιέλμος και Αλέξανδρος-Φρειδερίκος εισήλθαν στο κόμμα των Ναζί, αλλά ο δεύτερος έπασχε από επιληψία. Οι Ναζί τον στείρωσαν -για να μην κάνει απογόνους- το 1938 και απεβίωσε το επόμενο έτος, 18 ετών. Ο Γουλιέλμος έγινε λοχαγός της παραστρατιωτικής οργάνωσης Επιλαρχία Προστασίας (Schutzstaffel, SS) και σκοτώθηκε σε μάχη κατά τον Β΄ Παγκόσμιο Πόλεμο το 1942. Ο Χλόντβιχ απεβίωσε το 1954 σε ηλικία 78 ετών στα Λουτρά Χέρσφελτ και τον διαδέχθηκε ο εγγονός του Γουλιέλμος.

Διακρίσεις

Έλαβε τις διακρίσεις των Ταγμάτων: του Χρυσού Λέοντος της Έσσης, του Λουδοβίκου Α΄ της Έσσης, του Οίκου του Λίππε, του Ερυθρού Αετού της Πρωσίας, του Αγ. Ιωάννου της Πρωσίας, του Οίκου της Σαξονίας-Ερνέστου, του Οίκου του Σάουμπουργκ-Λίππε και του Οίκου του Βάλντεκ & Πύρμοντ.
Παραγωγός ταινιών

Παραγωγός ονομάζεται το άτομο το οποίο επιβλέπει την διαδικασία υλοποίησης ενός κινηματογραφικού σχεδίου. Ο παραγωγός είναι πολλές φορές υπεύθυνος για την όλη εξέλιξη του προγράμματος, από την σύλληψη της αρχικής ιδέας μέχρι την προβολή του τελικού αποτελέσματος.

Ρόλος

Στο σύνολο, ο ρόλος του παραγωγού είναι να δίνει σε πρωτότυπες, δημιουργικές ιδέες τη δυνατότητα εμπορευματοποίησης και επαφής με το κοινό. Μια από τις υποχρεώσεις του παραγωγού είναι η χρηματοδότηση του εγχειρήματος, είτε μέσω προσωπικής επένδυσης είτε εξασφαλίζοντας οικονομική παροχή από κάποιο κινηματογραφικό στούντιο. Επίσης, ο παραγωγός φέρει την ευθύνη της επιλογής και του συντονισμού των συνεργατών του καθώς και των ατόμων που παίζουν σημαντικό ρόλο στην πορεία της παραγωγής, όπως ο σκηνοθέτης, ο σεναριογράφος κ.α. Ο παραγωγός αναλαμβάνει την οργάνωση και την εξασφάλιση της προόδου του σχεδίου μέχρι την ολοκλήρωση του. Τέλος, οφείλει να εξασφαλίσει τον κατάλληλο υλικοτεχνικό εξοπλισμό για να επιτευχθεί ο στόχος του.

Άλλοι ρόλοι/κατηγορίες

Ο παραγωγός μπορεί να συμμετάσχει ενεργά και σε άλλους τομείς της παραγωγής πέρα από την επιμέλεια, όπως σκηνοθεσία και σενάριο. Όσο περισσότερο είναι αναμειγμένος ο παραγωγός στη διαδικασία, τόσο πιο ολοκληρωμένο το αποτέλεσμα.
Ο ρόλος του παραγωγού χωρίζεται σε διάφορες κατηγορίες, ανάλογα με το εύρος και τη φύση της ενασχόλησης του. Πέραν του βασικού παραγωγού υπάρχει ο συμπαραγωγός, ο υπεύθυνος συνεταιρισμού, ο υπεύθυνος εκτέλεσης παραγωγής κ.α. Καθένας αναλαμβάνει μια διαφορετική υποχρέωση. Για παράδειγμα, την εξασφάλιση οικονομικής ενίσχυσης αναλαμβάνει ο υπεύθυνος εκτέλεσης παραγωγής, ενώ ο υπεύθυνος συνεταιρισμού ασχολείται περισσότερο με το συντονισμό των προσπαθειών. Όταν μια ταινία γυρίζεται βάση διασκευασμένου σεναρίου είναι ευθύνη του παραγωγού να εξασφαλίσει τα πνευματικά δικαιώματα από τον ιδιοκτήτη του ήδη δημοσιευμένου υλικού.
.ax

.ax είναι ο top-level domain κωδικός για τα Νησιά Ώλαντ στο Διαδίκτυο.
Κλάουδια Μπασόλς

Προσωπική ζωή

Μιλάει ισπανικά, καταλανικά, αγγλικά, σουηδικά, γαλλικά και ιταλικά.
2224 Τουσόν

Φυσικά χαρακτηριστικά

Η μέση διάμετρος του Τουσόν εκτιμάται σε 22,73 ± 2,2 χιλιόμετρα, ενώ το γεωμετρικό άλβεδό του είναι 0,124 ± 0,028. Ο φασματικός τύπος του είναι άγνωστος. Ο Τιουσόν περιστρέφεται γύρω από τον εαυτό του μία φορά κάθε 27 ώρες και 1 λεπτό, μία αρκετά αργή περιστροφή για αστεροειδή.
Αλιμιά

Ιστορικά στοιχεία

Το νησί αναφέρεται από τον Πλίνιο με το όνομα Ευλίμνια, όνομα που σχετίζεται με τους δύο μεγάλους όρμους του νησιού,το Εμπορειό και τον Άγιο Γεώργιο, στην ανατολική και δυτική πλευρά του νησιού που αποτελούν ασφαλή φυσικά λιμάνια. Η χρήση τους στην αρχαιότητα επιβεβαιώνεται από τα εντυπωσιακά, λαξευμένα στο βράχο, νεώρια, που χρονολογούνται στην ελληνιστική περίοδο όταν ανήκε στο Ροδιακό κράτος.  Την ελληνιστική περίοδο, οπότε και άκμασε το Ροδιακό κράτος, το νησί οχυρώθηκε με την κατασκευή φρουρίου και χρησιμοποιήθηκε ως αγκυροβόλιο και παρατηρητήριο του Ροδιακού στόλου.Το ελληνιστικό κάστρο διασώζεται μέχρι σήμερα στα ανατολικά της υψηλότερης κορυφής του νησιού. Τμήμα του ελληνιστικού κάστρου χρησιμοποιήθηκε για την κατασκευή του μεσαιωνικού, κάστρου που χτίστηκε το 1475, όταν την Ρόδο και τα γύρω νησιά κατείχαν οι Ιωαννίτες Ιππότες.
Στην ακτή του Εμπορειού έχουν βρεθεί τάφοι ρωμαϊκών χρόνων και είναι ορατοί αρχαίοι τοίχοι και η θεμελίωση παλαιοχριστιανικής βασιλικής.

Ο οικισμός

Ο οικισμός της Αλιμιάς είναι χτισμένος στο βάθος του μεγαλύτερου όρμου του νησιού. Περιλαμβάνει αρκετά κτίσματα, τα περισσότερα από τα οποία είναι ερειπωμένα λόγω της εγκατάλειψης του οικισμού από την δεκαετία του 1940. Αν και εγκαταλελειμμένος, ο οικισμός έχει κηρυχθεί παραδοσιακός, από το 1978. 
Βορειοδυτικά του οικισμού, σε μικρή απόσταση από την ακτή υπάρχει μικρή λίμνη με αλμυρό νερό, που αποτελεί έναν από τους 37 φυσικούς υγροτόπους των Δωδεκανήσων.

Φυσικό περιβάλλον

Η Αλιμιά ήταν ενταγμένη στο ευρωπαϊκό δίκτυο προστατευόμενων περιοχών "Natura 2000" ως Ζώνη Ειδικής Προστασίας (ΖΕΠ)
2463 Στέρπιν

Φυσικά χαρακτηριστικά

Η μέση διάμετρος του Στέρπιν εκτιμάται σε 10,91 ± 0,9 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,283 ± 0,052. Ο Στέρπιν περιστρέφεται γύρω από τον εαυτό του μία φορά κάθε 10 ως 17 ώρες περίπου.
Εξάεδρο

Στη στερεομετρία, εξάεδρο λέγεται ένα πολύεδρο που έχει έξι έδρες. Υπάρχουν πολυάριθμα τοπολογικώς σαφή εξάεδρα όπως για παράδειγμα ο κύβος, ο οποίος είναι κανονικό εξάεδρο με όλες του τις έδρες τετράγωνα.
Μουχαμάντ μπιν Χασάν αλ-Μπαγκντάντι

Χειρόγραφα και τουρκικές μεταφράσεις

Το μόνο αυθεντικό χειρόγραφο του βιβλίου του Αλ-Μπαγκντάντι εκτίθεται στη Βιβλιοθήκη Σουλεϊμανιγιέ της Κωνσταντινούπολης. Σύμφωνα με τον Τσαρλς Πέρρι, "για αιώνες ήταν το αγαπημένο βιβλίο μαγειρικής των Τούρκων". Οι τούρκοι μεταφραστές πρόσθεσαν 260 συνταγές στο πρωτότυπο σε άγνωστη ημερομηνία και κυκλοφόρησε με το όνομα Κιτάμπου'λ-Βασφί'λ-Ετ'ίμε ελ-Μου'τάντε. Δύο από τα τρία γνωστά τρία αντίγραφα βρίσκονται στη βιβλιοθήκη του Παλατιού Τοπκαπί. Τελικά, ο Μουχαμάντ ιμπν Μαχμούντ αλ-Σιρουάν (γιατρός του Μουράτ Β΄) ετοίμασε μια τουρκική μετάφραση του βιβλίου συμπεριλαμβάνοντας περίπου 70 σύγχρονες συνταγές. Το βιβλίο κυκλοφόρησε στα σύγχρονα τουρκικά το 2005, ενώ η σύγχρονη τουρκική μετάφραση του αρχικού βιβλίου (με συμμετοχή από τον Τσαρλς Πέρρι) δημοσιεύθηκε το 2009.
Χάινριχ Συτς

Βιογραφία

Γεννήθηκε στις 18 Οκτωβρίου του 1585 στο Κέστριτς. Θεωρείται από τους περισσότερους ως ο σπουδαιότερος Γερμανός μουσικοσυνθέτης πριν από τον Γιόχαν Σεμπάστιαν Μπαχ και από τους μεγαλύτερους του 17ου αιώνα, μαζί με τον Κλάουντιο Μοντεβέρντι. Έγραψε το έργο που θεωρείται ως η πρώτη γερμανική όπερα, τη "Δάφνη" , η οποία παρουσιάστηκε στο Τοργκάου το 1627. Ωστόσο, έκτοτε η μουσική χάθηκε. Πέθανε στη Δρέσδη στις 16 Νοεμβρίου 1672.
Stoner rock

Ορισμός του είδους

Ο όρος Stoner Rock έχει συσχετιστεί με την χρήση ινδικής κάνναβης από τους μουσικούς και τον επαναστατικό τρόπο ζωής, χωρίς συγκεκριμένη ιδεολογία ή πολιτικές απόψεις. 
Η μουσική έχει αργό ή μέσο ρυθμό και περιλαμβάνει έντονα παραμορφωμένες κιθάρες και μπάσο, μελωδικά φωνητικά και παραγωγή που θυμίζει το στυλ της δεκαετίας του '70.

Ιστορία

Μεγάλη επιρροή στο Stoner Rock αποτέλεσαν ο δίσκος "Vincebus Eruptum" των Blue Cheer, οι τέσσερις πρώτοι δίσκοι των Black Sabbath, όπως και το ψυχεδελικό και progressive rock των Captain Beyond.
Κατά την δεκαετία του '80, η ανεξάρτητη σκηνή του Doom Metal με ονόματα όπως οι Saint Vitus και οι Obsessed από την Καλιφόρνια, οι Trouble από το Σικάγο και οι Witchfinder General από το Ηνωμένο Βασίλειο, διατήρησαν τον ήχο των Black Sabbath, διαμορφώνοντας το πεδίο στο οποίο βασίστηκαν τα συγκροτήματα του Stoner την επόμενη δεκαετία.
Το κίνημα του Stoner Rock ξεκίνησε στις αρχές της δεκαετίας του '90 στη Νότια Καλιφόρνια, με ονόματα όπως οι Kyuss, οι Sleep και οι Fu Manchu να παίζουν hard rock επηρεασμένο από την heavy rock μουσική του παρελθόντος. Η άνοδος της δημοτικότητας του είδους ήλθε μετά την παρακμή του heavy και thrash metal, με μέρος του κοινού να ακολουθεί τη νεοσύστατη σκηνή.
Η σκηνή στηρίχθηκε και αναπτύχθηκε με την βοήθεια της ανεξάρτητης δισκογραφικής εταιρείας "Man's ruin Records", η οποία ιδρύθηκε το 1994. Συγκροτήματα όπως οι Kyuss, The Melvins, Dale Crover, Fu Manchu, Nebula, κ.α. έγιναν γνωστοί στο underground κίνημα μέσω των κυκλοφοριών της συγκεκριμένης εταιρείας. Άλλες εταιρείες που βοήθησαν το είδος ήταν οι "Relapse Records", "Tee Pee Records", "Southern Lord Records", "Small Stone Recordings", "Nasoni Records", κ.α..
Την ίδια περίοδο, εμφανίστηκαν οι Soundgarden με το ομώνυμο άλμπουμ τους, οι Cathedral με τα "Forest of Equilibrium", "The Ethereal Mirror" και "The Carnival Bizarre", οι Monster Magnet με το "Spine of God", κ.α.. Οι Kyuss διαλύθηκαν το 1995, με τον Τζος Χόουμ να σχηματίζει τους Queens of the Stone Age το 1998, ενώ παράλληλα έκαναν την εμφάνιση τους ονόματα όπως οι The Atomic Bitchwax, οι Orange Goblin, οι The Hidden Hand, οι Spirit Caravan, κ.α..
Μετά την αλλαγή της χιλιετίας, οι Queens of the Stone Age γνώρισαν επιτυχία στο ευρύ κοινό με το πλατινένιο "Songs for the Deaf" με τον Ντέιβ Γκρολ στα τύμπανα, ωθούμενο από το σινγκλ "No One Knows". Το 2002, εμφανίστηκαν οι Orquesta del Desierto, ένα πρότζεκτ με αξιόλογους μουσικούς του είδους, κυκλοφορώντας δύο άλμπουμ.
Έκτοτε, το είδος γνώρισε εμπορική επιτυχία, ιδιαίτερα στις Ηνωμένες Πολιτείες, με συγκροτήματα όπως οι Mastodon, Clutch και Monster Magnet να ανεβαίνουν στις υψηλές θέσεις του Billboard.
Δάμασος ο Αθηναίος

Στην ελληνική μυθολογία ο Δάμασος ήταν γιος του βασιλιά των Αθηνών Κόδρου. Μαζί με τον αδελφό του, τον Ναύκλο, ο Δάμασος τέθηκε επικεφαλής ομάδας αποίκων, τους οποίους εγκατέστησε στην πόλη Τέω της Λυδίας, μία πόλη η οποία είχε ιδρυθεί ως αποικία των Ορχομενίων Μινυών.
Φιάρδαμπιγκδ

Ιστορία

Ο δήμος Φιάρδαμπιγκδ ιδρύθηκε στις 7 Ιουνίου του 1998 ύστερα από την ένωση των πρώην δήμων Έσκιφιορδουρ, Νέσκαουπσταδουρ και Ρέιδαρφιορδουρ. Στις 8 Οκτωβρίου του 2005 αποφασίστηκε να συγχωνευτούν οι δήμοι Φιάρδαμπιγκδ, Μιοαφιαρδαρχέρπουρ, Austurbyggð και Fáskrúðsfjarðarhrepp σε ένα νέο δήμο που ονομάστηκε Φιάρδαμπιγκδ. Η απόφαση αυτή τέθηκε σε ισχύ στις 9 Ιουνίου του 2006 μετά τις δημοτικές εκλογές του 2006.
Ιωάννης Λοβέρδος

Βιογραφία

Η καταγωγή του ήταν από την Κεφαλονιά. Αδέρφια του ήταν οι Διονύσιος και Σ. Λοβέρδος. Σπούδασε στην Γαλλία γεωπόνος μηχανικός.
Επέστρεψε στην Αθήνα και διορίστηκε διευθυντής της Γεωργικής Σχολής το 1893.
Παραιτήθηκε ένα χρόνο αργότερα και πήγε ξανά στο Παρίσι, όπου, το 1901, διορίστηκε Επιθεωρητής Γεωπόνος της Γεωργίας. Η Γαλλική Κυβέρνηση του ανέθεσε αποστολή προς μελέτη της κατάψυξης νωπών καρπών και προϊόντων. Αργότερα ίδρυσε δική του εταιρεία σφαγείων. Διετέλεσε το 1910 Γενικός Γραμματέας του Διεθνούς Συνεργείου του Ψύχους στο Παρίσι, στο οποίο έλαβαν μέρος 33 κράτη. Στον Λοβέρδο οφείλεται επίσης το Β' Συνέδριο του Ψύχους στην Βιέννη. Τιμήθηκε από την Γαλλική Κυβέρνηση με τον Ταξιάρχη της Αγροτικής Αξίας. Πέθανε απρόοπτα τον Μάρτιο του 1912 νεώτατος. Η Γαλλική εταιρεία του ψύχους ψήφισε να στηθεί η προτομή του στην αίθουσα των συνεδριάσεων  και με δαπάνες της να ιδρυθεί συμβολικό μνημείο στο νεκροταφείο Pére Lachaise, όπου και ενταφιάστηκε.

Συγγράμματα

Για τα επιστημονικά του έργα απέκτησε διεθνές επιστημονικό κύρος. Δημοσίευσε χιλιοσέλιδο έργο του «Το τεχνητόν ψύχος» στα Γαλλικά και το τρίτομο έργο του «Η κατασκευή σφαγείων».
Πέσο Κούβας

Το πέσο (ισπανικά: Peso cubano‎, κωδικός ISO 4217: CUP, μερικές φορές ονομάζεται "εθνικό νόμισμα" ή στα ισπανικά moneda nacional) είναι ένα από τα δύο επίσημα νομίσματα που χρησιμοποιούνται στην Κούβα, ενώ το άλλο είναι το μετατρέψιμο πέσο (κωδικός ISO 4217: CUC, συχνά ονομάζεται δολάριο στην ομιλούμενη γλώσσα). Επί του παρόντος η αναλογία είναι 25 CUP ανά 1 CUC. 
Οι περισσότεροι κρατικοί εργάτες στη Κούβα λαμβάνουν τους μισθούς τους σε εθνικά πέσο, αλλά κάποιοι λαμβάνουν μέρος του μισθού τους σε μετατρέψιμο πέσος. Τα καταστήματα που πωλούν βασικά είδη όπως φρούτα και λαχανικά δέχονται γενικά μόνο εθνικά πέσος. "Τα καταστήματα δολαρίων" πωλούν τα υπόλοιπα. Η λέξη "πέσος" μπορεί να αναφέρεται σε κάθε είδος χρήματος. 
Τα κουβανικά μετατρέψιμα πέσος έχουν 25 φορές μεγαλύτερη αξία, αλλά αυτό δεν εξαλείφει εντελώς τη σύγχυση για τους τουρίστες. Δεδομένου ότι τα αγαθά που αγοράζονται σε εθνικά πέσος έχουν κυβερνητικές τιμές, οι τουρίστες μερικές φορές συγχέονται με τιμές που φαίνονται "πολύ φτηνές". Τα σκληρά πέσος (CUC) διακρίνονται είναι εύκολα από τα εθνικά (CUP), καθώς τα κέρματα CUC έχουν οκταγωνικό σχήμα στο εξωτερικό χείλος του γύρου. Η μόνη εξαίρεση σε αυτό είναι το πιο κοινό κέρμα σε CUP, το 1 πέσος που έχει επίσης αυτό το οκταγωνικό σχήμα. Επίσης, τα νομίσματα σε CUC παρουσιάζουν μνημεία και τα χαρτονομίσματα σε CUP έχουν πορτρέτα.
Cheap Trick

Οι Cheap Trick είναι ένα αμερικάνικο ροκ συγκρότημα από το Rockford, Illinois, το οποίο σχηματίστηκε το 1973. Η κλασσική διαμόρφωση της μπάντας αποτελούταν από τον τραγουδιστή Robin Zander, τον κιθαρίστα Rick Nielsen, τον μπασίστα Tom Petersson και τον ντράμερ Bun E. Carlos.
Οι Cheap Trick κυκλοφόρησαν το πρώτο τους album το 1977 και άρχισαν να αποκτούν δημοσιότητα πρώτα στην Ιαπωνία μετά το δεύτερο άλμπουμ τους, το In Color, αργότερα τον ίδιο χρόνο. Το συγκρότημα όμως θα γνωρίσει μεγάλη δημοτικότητα μετά το αυτό-ονομαζόμενο άλμπουμ τους, Cheap Trick at Budokan, κατά το οποίο άρχισε να σχηματίζεται ο καθοριστικός τους ήχος - η απήχηση των ήχων των Beatles με την ταχύτητα και την ενέργεια του Punk Rock. Οι Los Angeles Times έγραψαν "Οι Cheap Trick απέκτησαν φήμη κάνοντας το Beatlesque κάτι πιο λαμπερό, σκληρό και αμερικανικό. Έχουν συχνά αναφερθεί από τον ιαπωνικό τύπο ως "Αμερικανοί Beatles".
Οι Cheap Trick ανέβηκαν στα Top 10 U.S. τσαρτς το 1979 με το "I Want You to Want Me" και κατέλαβε την κορυφή των τσαρτς το 1988 με το "The Flame".

Προέλευση (1969-1975)

Το 1967 ο Rick Nielsen σχημάτισε τους Fuse μαζί με τον Tom Peterson, ο οποίος συμμετείχε σε μία άλλη μπάντα από το Rockford, Illinois τους The Bo Weevils. Το 1972-1973 άρχισαν να αποκαλούνται ως "Sick Man of Europe". Σύμφωνα με την Rolling Stone, το συγκρότημα υιοθέτησε το όνομα "Cheap Trick" στις 25 Αυγούστου 1973.

Κληρονομιά

To 2016 οι "Cheap Trick" εισήχθησαν στο Rock and Roll Hall of Fame.
Οι Cheap Trick έχουν εμφανιστεί σε live εμφανίσεις πάνω από 5.000 φορές και έχει πουλήσει περισσότερο από 20 εκατομμύρια άλμπουμ.
Αρσενικό Νάξου

Το Αρσενικό Νάξου ή κεφαλοτύρι Νάξου είναι σκληρό τυρί με βουτυρένια, απαλή υφή, πικάντικη γεύση και υπέροχη επίγευση γίδινου αρωματικού γάλακτος. Παρασκευάζεται στη Νάξο από αιγοπρόβειο γάλα σε αναλογία 70-30% που θερμαίνεται και πήζει με πυτιά. Η μάζα αυτή αφήνεται να στραγγίσει σε καλούπια από καλάθια, από τα οποία παίρνει και το τελικό της σχήμα. Αφού στραγγίξει και αποκτήσει την απαιτούμενη συνοχή, το τυρόπηγμα αλείφεται με αμούργι από ελαιόλαδο και τοποθετείται για ωρίμανση. Εκεί, αλλάζει θέση κάθε τρεις μέρες ενώ αλείφεται συνεχώς για να φτάσει παντού το αμούργι. Μετά από 6 μήνες το τυρί είναι έτοιμο να ελευθερώσει τα αρώματα του και να συνοδεύσει με τον καλύτερο τρόπο σαγανάκια, κρασί και σαλάτες ή να τριφτεί σε ζυμαρικά. Συνήθως έχει μαύρο περίβλημα με παραφίνη. 
Το Αρσενικό Νάξου έχει αξία παλαίωσης όπως τα κρασιά, δηλαδή όταν δοκιμάστηκε τυρί 4, 9 και 16 μηνών παλαίωσης αξιολογήθηκε ότι το αμούργι «δουλεύει», αναδεικνύοντας μια απαλή γλυκύτητα με την υφάλμυρη δομή της που σε συνδυασμό με την πικάντικη τάση της αγγίζει το umami. Δηλαδή το παλαιωμένο τυρί αποκτά πιο βαθιά γεύση και χαρακτηριστικά αρώματα. Το τυροκομείο Μπαμπούνη που βρίσκεται στην Αγιασσό Νάξου, παράγει εκτός από το φημισμένο αρσενικό Νάξου, και πολλά άλλα τοπικά τυριά, όπως ανθότυρο ξερό, μυζήθρα γλυκιά, ξινομυζήθρα, τουλουμοτύρι, ξινότυρο και κωμό.   
Η Ένωση Αγροτικών Συνεταιρισμών Νάξου διαθέτει το αρσενικό Νάξου με το όνομα κεφαλοτύρι Νάξου («αρσενικό») σε κεφαλές των εννέα (9), τριών (3) και ενός (1) κιλού, καθώς και σε κομμάτια («σφήνες») των 250 γραμμαρίων σταθερού βάρους. Τα ελάχιστα λιπαρά επί ξηρού του προϊόντος είναι 40%, η μέγιστη υγρασία του προϊόντος είναι 38%. Η ποσότητα Κεφαλοτυριού Νάξου («αρσενικού») που παράγει ετησίως η Ε.Α.Σ. Νάξου ανέρχεται στους 80-100 τόνους.
Δήμος Εμμανουήλ Παππά

Ενότητες και οικισμοί

Ο Δήμος Εμμανουήλ Παππά διαιρείται σε 2 «δημοτικές ενότητες», οι οποίες αντιστοιχούν στους 2 καταργηθέντες δήμους. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων δήμων.
Πιο συγκεκριμένα (με αστερίσκο σημαίνονται οι έδρες των δημοτικών ενοτήτων, σε αγκύλες ο πληθυσμός σύμφωνα με την απογραφή του 2001):
Γρηγόριος Κασιμάτης

Βιογραφία

Γεννήθηκε στην Αθήνα και σπούδασε νομική στο Πανεπιστήμιο Αθηνών καθώς και φιλοσοφία στο πανεπιστήμιο του Παρισιού, του οποίου αναγορεύθηκε διδάκτωρ νομικών επιστημών το 1931. Το 1932 εξελέγη υφηγητής του αστικού δικαίου στη Νομική Σχολή του Αριστοτελείου Πανεπιστημίου, το 1936 έκτακτος καθηγητής και το 1940 τακτικός καθηγητής. Το 1939 εξελέγη επίκουρος καθηγητής στη Νομικής Σχολής Αθηνών και το 1941 τακτικός καθηγητής. Την περίοδο 1937 - 1946 δίδασκε ως τακτικός καθηγητής στο τμήμα Αστικού Δικαίου και της Κοινωνικής Πολιτικής στην Πάντειο Ανώτατη Σχολή Πολιτικών Επιστημών ενώ από το 1959 έως το 1971 ήταν τακτικός καθηγητής της κοινωνικής πολιτικής και του εργατικού δικαίου στην Ανωτάτη Βιομηχανική Σχολή Πειραιώς. Το 1975 έγινε ομότιμος καθηγητής. Το 1968 εξελέγη τακτικό μέλος της Ακαδημίας Αθηνών, της οποίας διετέλεσε πρόεδρος το 1972.
Το 1946 παραιτήθηκε από τα πανεπιστημιακά καθήκοντά του στη Nομική Σχολή Αθηνών για να πολιτευθεί. Εξελέγη βουλευτής Αθηνών για πρώτη φορά το 1946, με την Εθνική Πολιτική Ένωση, εκλεγόμενος συνεχώς μέχρι το 1964. Είχε διατελέσει υφυπουργός Εθνικής Οικονομίας στην κυβέρνηση Κωνσταντίνου Δεμερτζή και την κυβέρνηση Ιωάννη Μεταξά (1936), Υπουργός Άνευ Χαρτοφυλακίου στην κυβέρνηση Σοφοκλή Βενιζέλου (1950), υπουργός Εθνικής Οικονομίας και Κοινωνικής Πρόνοιας στην πρώτη κυβέρνηση Πέτρου Βούλγαρη (1945), υπουργός Δικαιοσύνης και Κοινωνικής Πρόνοιας στη δεύτερη κυβέρνηση Πέτρου Βούλγαρη (1945), υπουργός Κοινωνικής Πρόνοιας στην κυβέρνηση Αρχιεπισκόπου Δαμασκηνού, υπουργός Οικονομικών στην κυβέρνηση Παναγιώτη Κανελλοπούλου (1945), υπουργός Εργασίας και Δημοσίας Τάξεως στην κυβέρνηση Σοφοκλή Βενιζέλου (1950), υπουργός Βιομηχανίας στην κυβέρνηση Σοφοκλή Βενιζέλου (1950), υπουργός Εργασίας στην κυβέρνηση Νικολάου Πλαστήρα (1951), υπουργός Εθνικής Παιδείας και Θρησκευμάτων στην κυβέρνηση Κωνσταντίνου Καραμανλή (1961) καθώς και στην κυβέρνηση Παναγιώτη Κανελλόπουλου. Επίσης διετέλεσε αντιπρόσωπος της Ελλάδας στον Οργανισμό Ηνωμένων Εθνών και μόνιμος αντιπρόσωπος της Ελλάδας στην UNESCO (1979 - 1980).
Απεβίωσε στην Αθήνα το 1987. Ήταν παντρεμένος με την Φωφώ Ροδοπούλου, κόρη του Γεωργίου Ροδόπουλου.
The Growlers

Ήχος

Το συγκρότημα είναι γνωστό για την χρήση τον εφέ στον ήχο τους, κυρίως reverb, και αναμιγνύει τον Καλιφορνέζικο ροκ ήχο της δεκαετίας του '60, με μεγάλες ποσότητες ψυχεδέλειας, γεννώντας αυτό που ονομάζουν 'Beach Goth'. 
Ο ήχος της μπάντας έχει χαρακτηριστεί ως "πρωτότυπο στυλ μουσικής που με κάποιο τρόπο συνδυάζει την κάντρυ, σερφ, ποπ και ροκ μουσικη".

Εμφανίσεις

Οι Growlers έχουν περιοδέυσει με καλλιτέχνες όπως οιThe Black Keys, Dr. Dog, Devendra Banhart, Julian Casablancas and Night Beats. Οι συναυλίες τους είναι αρκετά θεατρικές, καθώς χρησιμοποιούν συνήθως περούκες, μέικ-απ, γυναικεία φορέματα και άλλα αξεσουάρ.

Rock in Rio 2011

Το συγκρότημα έπαιξε με τον βραζιλιάνο alternative rock μουσικό Marcelo Camelo, μετά από πρόσκληση του, στο Rock In Rio του 2011, που έλαβε χώρα στο Ρίο ντε Τζανέιρο, Βραζιλία.

Beach Goth Party 2012

Μία εκδήλωση που διοργανώθηκε από τους Growlers στο the Observatory στην Σάντα Άνα, όπου έπαιξαν διάφορες νέο-ψυχεδελικές και μοντέρνες σερφ-ροκ μπάντες. Οι Growlers ήταν το πρώτο όνομα του lineup κάθε βραδιάς, προωθώντας την demo κασέτα τους "Beach Goth" που περιλάμβανε τραγούδια από την τελευταία κυκλοφορία τους "Hung At Heart". Άλλα συγκροτήματα που συμμετείχαν ήταν οι Methadone Kitty, Summer Twins, Pangea, Tijuana Panthers, Cosmonauts, Dante Vs Zombies, και The Abigails την πρώτη βραδιά, Παρασκευή, 19 Οκτωβρίου, 2012. Την δεύτερη μέρα, 20 Οκτωβρίου, 2012,  έπαιξαν οι Feeding People, The Rezonars, Thee Rain Cats, TRMRS, Tomorrows Tulips, Audacity, και Sam Flax. Το show παρουσιάστηκε ως το πρώτο ετήσιο Beach Goth Party αλλά λεπτομέρειες για Beach Goth Party 2013 δεν έχουν ακόμα ανακοινωθεί.
Εστανισλάου ντα Σίλβα

Πολιτική καριέρα

Γεννήθηκε στο Ντίλι στις 4 Αυγούστου του 1952. Μέλος του κόμματος FRETILIN από το 1974, ανέπτυξε διπλωματική δράση στα χρόνια της κατοχής του Ανατολικού Τιμόρ από την Ινδονησία και αυτοεξορίστηκε. Γύρισε στην πατρίδα του το 1999.
Έπειτα από την ανεξαρτησία του Ανατολικού Τιμόρ, το 2002, ο ντα Σίλβα διορίστηκε στο υπουργείο Γεωργίας και τον Ιούλιο του 2006 ορκίστηκε ο πρώτος αντιπρόεδρος του Τιμόρ Λέστε. Τον Μάρτιο του 2007 ανέλαβε υπουργός Άμυνας